পুজোর ঠিক মুখে মুখে বিসর্জন আর মহরম নিয়ে বিতর্কে জড়িয়েছে রাজ্য সরকার। কলকাতা হাইকোর্টের রায়ে রীতিমতো চাপে মুখ্যমন্ত্রী মমতা বন্দ্যোপাধ্যায়, তাঁর সরকার এবং অবশ্যই দল তৃণমূল কংগ্রেস।
বিসর্জন বিতর্ক নিয়ে মুখ্যমন্ত্রী বারে বারেই বলে চলেছেন, আমরা বাংলার সম্প্রীতি রক্ষা করেছি। তা ভাঙার চক্রান্ত চলছে। 
চতুর্থীতে মমতার সেই দাবিকে কার্যত নস্যাৎ করে দিয়েছেন মুকুল রায়। তবে একটি বারের জন্যেও মুখ্যমন্ত্রীর নামোচ্চারণ করেননি। তবে লক্ষ্য যে মমতাই ছিলেন, তা স্পষ্ট হয়ে যায় মুকুলের বক্তব্যে।
উত্তর কলকাতার রামমোহন রায় রোডের রামমোহন সম্মিলনীর পুজোর উদ্বোধনে যান মুকুল রায়। রবিবার সন্ধ্যায় কুণাল ঘোষের পাড়ার পুজোর উদ্বোধনে এসেই ‘ধর্ম’ বিতর্ক উস্কে দেন সাংসদ মুকুল রায়। মঞ্চে দাঁড়িয়ে বলেন, ‘‘বাংলার সংস্কৃতি আজন্ম-লালিত সম্প্রীতি। এই সম্প্রীতির দাবি কেউ একক ভাবে করতে পারেন না। এই কৃতিত্ব দাবি করতে পারেন একমাত্র বাংলার মানুষ।’’
সন্ধ্যে সাতটায় আসার কথা ছিল মুকুল রায়ের। একই মঞ্চে থাকার কথা তৃণমূল কংগ্রেসের আরও এক বিতর্কিত সাংসদ কুণাল ঘোষের। আর তা ঘিরে রাজনৈতিক মহলে আগ্রহ ছিল তুঙ্গে। পুজো উদ্বোধনের মঞ্চ হলেও কার্যত রবিবার রামমোহন সম্মিলনীর আসর হয়ে ওঠে রাজনৈতিক মঞ্চ। আর তা ব্যবহার করতে ছাড়েননি মুকুল।
কুণাল ঘোষকে সঙ্গে নিয়ে পুজো উদ্বোধনের পরে মুকুল রায় বলেন, বাংলার সংস্কৃতি রক্ষা করে চলেছেন সাধারণ মানুষ। পাশে বসা শিক্ষাবিদ কামাল হোসেনকে দেখিয়ে মুকুল বলেন, ‘‘এটাই হচ্ছে বাংলার সংস্কৃতি। পুজো উদ্বোধনের মঞ্চে কামাল। রানি রাসমণি দক্ষিণেশ্বরে মন্দির তৈরি করতে গিয়ে মাজার সরাননি। বলেছিলেন, আমার মা জল পেলে আমার পীরের মাজারও জল পাবে। রামকৃষ্ণদেব মুসলিম সংস্কৃতি বুঝতে ইসলাম ধর্ম গ্রহণ করে বেশ কিছুদিন ধরে তা পালন করার পর বললেন, ওরে আমার রাম-রহিমের মধ্যে তো কোনও পার্থক্য দেখলাম না। এটাই বাংলা। এটাই বাংলার আজন্ম লালিত সম্প্রীতি। এই সম্প্রীতি রক্ষার দাবি কেউ করতে পারেন না। এটা কৃতিত্ব পেতে পারেন একমাত্র বাংলার মানুষ।’’
রবিবার পুজো উদ্বোধনে গিয়ে মুকুল রায়ের বক্তব্যের সিংহভাগ জুড়েই ছিল সাম্প্রদায়িক সম্প্রিতী প্রসঙ্গ। আর তাতে তিনি বার বার বোঝাতে চেয়েছেন এর জন্য কোনও ব্যক্তির একক কৃতিত্ব নেই। রাজনৈতিক মহলের বক্তব্য, এই বার্তার মাধ্যমে মুকুল রায় মমতা বন্দ্যোপাধ্যায়কেই টার্গেট করেন। বোঝাতে চান, মমতার একক কৃতিত্বের দাবি ঠিক নয়।
এমন মন্তব্যের পরে কয়েক ঘণ্টা কাটতে না কাটতেই মুকুলের পদত্যাগ ঘোষণা। আর তার পরে কয়েক ঘণ্টা যেতেই মুকুলকে সাসপেন্ড করল তৃণমূল।